โลกกำลังก้าวเข้าสู่ อุปกรณ์สวมนิ้ว
ต่อไปเราจะสามารถ สร้างและปรับแต่ง โลกในจินตนาการได้เพียงแค่ขยับ “นิ้วมือ”   การขยับนิ้วนี้ ไม่ใช่การสไลด์หน้าจอบนสมาร์ตโฟน  แต่เป็นการร่ายเวทมนตร์ไปมาบนอากาศ
31 ม.ค. 2563

โลกกำลังก้าวเข้าสู่ อุปกรณ์สวมนิ้ว /โดย ลงทุนแมน
ต่อไปเราจะสามารถ สร้างและปรับแต่ง โลกในจินตนาการได้เพียงแค่ขยับ “นิ้วมือ”
การขยับนิ้วนี้ ไม่ใช่การสไลด์หน้าจอบนสมาร์ตโฟน 
แต่เป็นการร่ายเวทมนตร์ไปมาบนอากาศ
แล้วไม้กายสิทธิ์ที่ทาง Apple กำลังสร้างนี้คืออะไร? 
แล้วมันทำอะไรได้บ้าง
ลงทุนแมนจะร่ายคาถาให้ฟัง
┏━━━━━━━━━━━━┓
Blockdit โซเชียลมีเดีย รูปแบบใหม่
┗━━━━━━━━━━━━┛
เมื่อสัปดาห์ก่อน ทางสำนักงานสิทธิบัตรและเครื่องหมายการค้าของสหรัฐฯ ได้เผยแพร่ว่า 
Apple ได้ยื่นจดทะเบียนสิทธิบัตร “อุปกรณ์สวมนิ้ว” สำหรับใช้งานคู่กับอุปกรณ์ AR และ VR
อย่างที่รู้กัน เมื่อปลายปีที่แล้ว 
Apple ได้ประกาศข่าวใหญ่ สะเทือนวงการเทคโนโลยี 
โดยประกาศว่า ภายในปี 2023 จะเปิดตัวแว่น AR และ VR 
ซึ่งคาดว่าจะเป็นอุปกรณ์ที่จะมาทดแทนสมาร์ตโฟนในอนาคต
AR ย่อมาจาก Augmented Reality เป็นเทคโนโลยีที่นำภาพเสมือนหรือข้อมูลดิจิทัล 
มาผสานกับโลกแห่งความเป็นจริงในเวลาเดียวกัน 
ทำให้เราเห็นโลก ได้น่าตื่นเต้นกว่าโลกที่เราเคยเห็น
เสมือนมีเลขาส่วนตัว คอยบอกข้อมูลเราตลอดเวลา เช่น คนหรือวัตถุที่เรากำลังมองอยู่ชื่ออะไร มีประวัติเบื้องหลังอย่างไร, เส้นทางแผนที่ซึ่งจะนำไปถึงจุดหมาย, สภาพอากาศของวันนี้
ส่วน VR ย่อมาจาก Virtual Reality เป็นเทคโนโลยีที่จำลองโลกเสมือนขึ้นมา
ให้เราเข้าไปสัมผัสสภาพแวดล้อมที่เกิดจากการจินตนาการ หรือปรุงแต่งขึ้น
โดยอุปกรณ์ทั้งสองนี้ของ Apple จะมีระบบปฏิบัติการใหม่ที่มารองรับการใช้งานชื่อว่า “rOS”
คำถามก็คือ มีแว่น มีอุปกรณ์สวมหัว และระบบปฏิบัติการสำหรับโลกอนาคตแล้ว 
แต่อะไรล่ะ จะใช้เป็นตัวควบคุมหรือสั่งการ เครื่องมือเหล่านี้ ให้เป็นไปตามความต้องการของเรา?
ถ้าเราคิดว่าสั่งการจากสมองโดยตรง
เราอาจจะคิดข้ามสเต็ปไปหน่อย..
เพราะคำตอบเพิ่งมาเฉลยเมื่อสัปดาห์ก่อน  
ไม่ใช่ถุงมือสวมใส่ ไม่ใช่เครื่องสั่งงานด้วยเสียง หรือเครื่องอ่านความคิด
แต่เป็น “อุปกรณ์สวมนิ้ว” ที่มีขนาดเท่าเล็บมือ 
เวลาสวมใส่จะคล้ายๆ เอาแผ่นปลาสเตอร์มาติดที่นิ้วมือ
เจ้าอุปกรณ์สวมนิ้วนี้ มีไว้เพื่อให้ผู้สวมใส่สามารถปฏิสัมพันธ์ ควบคุม และตอบโต้กับวัตถุเสมือนในโลก AR และ VR
ภายในอุปกรณ์ประกอบไปด้วยเซนเซอร์ตรวจจับจำนวนมาก เช่น
เซนเซอร์ตรวจจับแรงกด, ตรวจจับการเคลื่อนไหว, ตรวจจับวัตถุ, ตรวจจับด้วยพลังงานเสียง, หน่วยวัดความเฉื่อย และเซนเซอร์อื่นๆ
ซึ่งเซนเซอร์เหล่านี้จะทำหน้าที่รวบรวมข้อมูลต่างๆ จากบริเวณนิ้วที่สวมอุปกรณ์อยู่ 
เช่น การสัมผัส, การขยับ, การแสดงท่าทาง ในขณะสวมอุปกรณ์ AR หรือ VR
เพื่อเป็นอินพุต นำไปประมวลและแสดงผลเป็นภาพเสมือน ให้เราได้เห็นผลลัพธ์ที่ต้องการ
หรือพูดง่ายๆ ก็คือ อุปกรณ์สวมนิ้วนี้ เปรียบเสมือนรีโมตทีวีอนาคต
ที่เอาไว้ใช้ควบคุมวัตถุเสมือน สภาพแวดล้อม หรือสิ่งต่างๆ ในโลก AR และ VR 
ทั้งสร้าง เคลื่อนย้าย ปรับแต่งวัตถุเสมือน รวมถึงเลือกเมนูรายการที่แสดงบนหน้าเราผ่านแว่นตา
เช่น ถ้าต้องการปรับระดับเสียงของลำโพง ที่กำลังเชื่อมต่อกับแว่นตาอยู่ 
ก็แค่เอานิ้วไปหมุนปุ่มลำโพง ซึ่งเป็นภาพเสมือนที่ลอยอยู่ในอากาศ ในขณะสวมอุปกรณ์นิ้วมือ
หรือเวลาเล่นเกม เราไม่ต้องถืออุปกรณ์เสริม หรือจอยเกม 
แต่สามารถจับอุปกรณ์เสมือนในเกม เช่น ดาบ, ปืน, ไม้กอล์ฟ ด้วยมือเปล่า
เห็นได้ว่า นอกจากจะช่วยอำนวยความสะดวกในการปฏิสัมพันธ์กับภาพเสมือน
ยังช่วยทำให้ผู้สวมใส่มีความรู้สึกถึงความสมจริงยิ่งขึ้นไปอีกขั้น
นอกจากนี้ อุปกรณ์สวมนิ้วมือยังสามารถเชื่อมต่อกับอุปกรณ์อื่นๆ ของ Apple ได้
ไม่ว่าจะเป็น HomePod, MacBook, Apple TV
หลังจาก Apple ได้เปิดตัว iPhone เมื่อปี 2007 
วิถีชีวิตของผู้คนก็ไม่เหมือนเดิมอีกต่อไป
ทุกคนมีอวัยวะเพิ่มเข้ามา อวัยวะที่ขาดไม่ได้ในชีวิตประจำวัน นั่นคือ “สมาร์ตโฟน”
เป็นดั่งของวิเศษ ที่พระเจ้ามอบให้
มันช่วยขยายศักยภาพของมนุษย์แบบที่ไม่เคยมีมาก่อน
ซึ่งเหมือนทุกคนจะติดอก ติดใจเจ้าสิ่งนี้ 
ทุกคนต่างก้มหน้าดูจอสี่เหลี่ยม พร้อมกระดิกนิ้วมือบนจอไปมา
โลกทั้งใบอยู่ในนี้ อยู่เพียงปลายนิ้วสัมผัส
แต่ต่อไป วิถีชีวิตเราจะเปลี่ยนไปอีกครั้ง 
เราไม่ต้องก้มหน้า แค่เงยหน้ามองผ่านแว่นตา AR 
เราไม่ต้องสไลด์หน้าจอ แต่ขยับนิ้วไปมาบนอากาศ สร้างสรรค์สิ่งต่างๆ ที่ต้องการได้ดั่งใจเรา..
ของวิเศษชิ้นใหม่ จะมอบพลังแบบที่เราจินตนาการไม่ออก
แต่ในขณะเดียวกัน
สิ่งที่เราจะจินตนาการไม่ออกเช่นกัน ก็คือ พฤติกรรมของมนุษย์ที่จะเปลี่ยนไป ในเวลานั้น..
----------------------
Blockdit โซเชียลมีเดีย รูปแบบใหม่
----------------------
References
-
-